CELEX: 32021R1218
Language: bg
Date: 2021-07-26 00:00:00
Title: Регламент за изпълнение (ЕС) 2021/1218 на Комисията от 26 юли 2021 година за изменение на Регламент за изпълнение (ЕС) № 79/2012 по отношение на съхранението на информацията за освободения от ДДС внос съгласно „режима при внос“ и автоматизирания достъп до тази информация

27.7.2021   
               
               
                  BG
               
               
                  Официален вестник на Европейския съюз
               
               
                  L 267/12
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/1218 НА КОМИСИЯТА
         от 26 юли 2021 година
         за изменение на Регламент за изпълнение (ЕС) № 79/2012 по отношение на съхранението на информацията за освободения от ДДС внос съгласно „режима при внос“ и автоматизирания достъп до тази информация
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 904/2010 на Съвета от 7 октомври 2010 г. относно административното сътрудничество и борбата с измамите в областта на данъка върху добавената стойност (1), и по-специално член 17, параграф 2 от него,
         като има предвид, че:
         
                     (1)
                  
                  
                     Член 17, параграф 1, буква д) от Регламент (ЕС) № 904/2010, вмъкнат с Регламент (ЕС) 2017/2454 на Съвета (2), беше въведен с цел да се позволи обмен на информация между държавите членки по отношение на режима при внос, предвиден в дял XII, глава 6, раздел 4 от Директива 2006/112/ЕО на Съвета (3), който ще се прилага от 1 юли 2021 г.
                  
               
                     (2)
                  
                  
                     Съгласно член 17, параграф 1, буква д) и член 21, параграф 1 от Регламент (ЕС) № 904/2010 държавите членки са длъжни да съхраняват информацията за освободения от данък върху добавената стойност („ДДС“) внос, която събират по силата на член 143, параграф 1, буква ва) от Директива 2006/112/ЕО, и да предоставят на другите държави членки автоматизиран достъп до нея, за да им помогнат да откриват несъответствия в декларирането на ДДС и потенциални измами с ДДС.
                  
               
                     (3)
                  
                  
                     Националните митнически органи събират информация за такъв освободен от ДДС внос в съответствие с Регламент (ЕС) № 952/2013 на Европейския парламент и на Съвета (4) и я предават на Комисията посредством електронната система, посочена в член 56, параграф 1 от Регламент за изпълнение (ЕС) 2015/2447 на Комисията (5). В интерес на ефикасността съхранението на информация за освободения от ДДС внос и автоматизираният достъп до нея, които се изискват по член 17, параграф 1, буква д) и член 21, параграф 1 от Регламент (ЕС) № 904/2010, следва да се извършват посредством същата електронна система.
                  
               
                     (4)
                  
                  
                     Техническите характеристики във връзка с автоматизираното запитване за информацията, посочена в член 17, параграф 1, буква д) от Регламент (ЕС) № 904/2010, са изложени в член 55 от Регламент за изпълнение (ЕС) 2015/2447. По силата на член 55, параграф 3 от Регламент за изпълнение (ЕС) 2015/2447 националните данъчни органи имат достъп до данни в обобщен вид в електронната система, посочена в член 56, параграф 1 от Регламент за изпълнение (ЕС) 2015/2447.
                  
               
                     (5)
                  
                  
                     В член 5а от Регламент за изпълнение (ЕС) № 79/2012 на Комисията (6) се определят техническите характеристики във връзка със съхранението на информацията за освободения от ДДС внос, изисквана съгласно член 17, параграф 1, буква е) от Регламент (ЕС) № 904/2010, и автоматизирания достъп до нея. Затова член 5а, параграф 1 от Регламент за изпълнение (ЕС) № 79/2012 следва да бъде изменен, за да се определят техническите характеристики за автоматизираното запитване във връзка с информацията, посочена в член 17, параграф 1, буква д), втората част от Регламент (ЕС) № 904/2010.
                  
               
                     (6)
                  
                  
                     С цел настоящият регламент да се прилага от същата дата като Регламент (ЕС) 2017/2454, с който в Регламент (ЕС) № 904/2010 се вмъква член 17, параграф 1, буква д), настоящият регламент следва да се прилага от 1 юли 2021 г.
                  
               
                     (7)
                  
                  
                     Мерките, предвидени в настоящия регламент, са в съответствие със становището на Постоянния комитет по административно сътрудничество,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Член 5а, параграф 1 от Регламент за изпълнение (ЕС) № 79/2012 се заменя със следното:
            
               
                  „1.   Съхранението от компетентните органи на информацията, посочена в член 17, параграф 1, букви д) и е) от Регламент (ЕС) № 904/2010, и автоматизираният достъп на тези органи до нея се извършват посредством електронната система, посочена в член 56, параграф 1 от Регламент за изпълнение (ЕС) 2015/2447 на Комисията (*1).
               
            
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            Той се прилага от 1 юли 2021 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 26 юли 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 268, 12.10.2010 г., стр. 1.
         
            (2)  Регламент (ЕС) 2017/2454 на Съвета от 5 декември 2017 г. за изменение на Регламент (ЕС) № 904/2010 относно административното сътрудничество и борбата с измамите в областта на данъка върху добавената стойност (ОВ L 348, 29.12.2017 г., стр. 1).
         
            (3)  Директива 2006/112/ЕО на Съвета от 28 ноември 2006 г. относно общата система на данъка върху добавената стойност (ОВ L 347, 11.12.2006 г., стр. 1).
         
            (4)  Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (ОВ L 269, 10.10.2013 г., стр. 1).
         
            (5)  Регламент за изпълнение (ЕС) 2015/2447 на Комисията от 24 ноември 2015 г. за определяне на подробни правила за прилагането на някои разпоредби на Регламент (ЕС) № 952/2013 на Европейския парламент и на Съвета за създаване на Митнически кодекс на Съюза (ОВ L 343, 29.12.2015 г., стр. 558).
         
            (6)  Регламент за изпълнение (ЕС) № 79/2012 на Комисията от 31 януари 2012 г. за определяне на подробни правила за прилагането на някои разпоредби на Регламент (ЕС) № 904/2010 на Съвета относно административното сътрудничество и борбата с измамите в областта на данъка върху добавената стойност (ОВ L 29, 1.2.2012 г., стр. 13).